Diari Oficial de la Generalitat Valenciana


Sumari del DOGV 6183, del 13-01-2010 (2010/125)

ORDRE de 21 de desembre de 2009, de la Conselleria de Benestar Social, per la qual es convoquen els Premis Projectes Fi de Carrera en Matèria d'Accessibilitat al Medi Físic 2010.
----------------------------------------------------------------------------------------------------------------------------------------------------------------------------------

### Dades del document

Número de DOGV
:   6183

Data del DOGV
:   13-01-2010

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2010/125


Data del document
:   21-12-2009

Organisme emissor
:   Conselleria de Benestar Social

Tipus de document
:   Ordre

Anàlisi jurídica

 Descriptors 

:   * distinció honorífica

ORDRE de 21 de desembre de 2009, de la Conselleria de Benestar Social, per la qual es convoquen els Premis Projectes Fi de Carrera en Matèria d'Accessibilitat al Medi Físic 2010. [2010/125]
El Programa d'Accessibilitat al Medi Físic que desenvolupa cada any la Conselleria de Benestar Social, a través de la Direcció General de Persones amb Discapacitat i Dependència, comprén múltiples actuacions que tenen com a finalitat comuna, conscienciar la societat sobre la problemàtica de l'accessibilitat al medi físic i potenciar la implicació de tots els ciutadans a l'efecte de poder aconseguir ciutats i espais lliures de barreres, integrant aquells que per diverses circumstàncies tenen més dificultats d'accessibilitat al veure's afectats en la seua mobilitat i/o comunicació.
Dins del marc d'estes actuacions es convoquen els Premis Projectes Fi de Carrera en Matèria d'Accessibilitat al Medi Físic. Amb estos premis es pretén implicar activament en el tema de l'accessibilitat un segment de la societat que pot aportar importants idees i solucions en esta matèria, com és la comunitat universitària. Es dirigixen estos premis als futurs professionals, als seus professors-tutors i a les universitats de la Comunitat Valenciana que impartixen carreres de tipus tècnic, incentivant la realització d'estudis d'accessibilitat que es materialitzen en projectes reals que milloren la qualitat de vida de tots i cada un dels ciutadans.
En ser l'accessibilitat al medi físic un objectiu a aconseguir a llarg termini, és molt important la conscienciació d'estos professionals perquè dissenyen ciutats i entorns, (tenint en compte el paràmetre de l'accessibilitat en els seus projectes) lliures de barreres arquitectòniques.
Per això i en virtut de les facultats conferides pel Decret 141/2009, de 18 de setembre, del Consell, pel qual s'aprova el Reglament Orgànic i Funcional de la Conselleria de Benestar Social, l'article 28 de la Llei 5/1983, del Consell, i l'article 47 del Text Refós de la Llei de la Hisenda Pública de la Generalitat Valenciana,
ORDENE
Article 1. Objecte
Constituïx l'objecte de la present orde la convocatòria dels Premis Projectes Fi de Carrera en Matèria d'Accessibilitat al Medi Físic, la finalitat de la qual és reconéixer els projectes/treballs fi de carrera dels alumnes universitaris, així com la labor dels professors-tutors dels projectes/treballs i de les diferents escoles en què estan matriculats els alumnes.
Article 2. Participants
Seran participants els alumnes de les universitats de la Comunitat Valenciana que presenten projecte/treball fi de carrera, que haja sigut aprovat per la universitat corresponent en el període comprés entre el 30 de setembre de 2009 i el 29 de setembre de 2010, com a requisit necessari per a obtindre la titulació corresponent i el contingut de la qual aborde el tema de l'accessibilitat al medi físic i signifique una millora en la qualitat de vida dels ciutadans.
Article 3. Seccions
Els premis s'adjudicaran en quatre seccions diferents:
1. Estudis/projectes d'accessibilitat: treballs/projectes específics que tinguen com a objecte conéixer, analitzar i investigar l'estat actual d'edificacions i medi urbà existents, parcialment o totalment, en relació amb la seua adequació a la legislació vigent en matèria d'accessibilitat, elaborant propostes i valoracions de les solucions per a la seua millora i compliment.
2. Projectes d'edificació accessible: treballs que desenvolupen un projecte concret d'edificació amb especial atenció a la seua accessibilitat.
3. Disseny d'ajudes tècniques: productes de suport que permeten a les persones amb discapacitat tindre una major autonomia personal, proporcionant una millora en la seua qualitat de vida.
4. Treballs monogràfics: treballs l'objecte dels quals siga l'accessibilitat en parcs i jardins urbans i espais naturals, regulant l'adaptació d'estos sota un criteri de disseny per a tots, comprenent la totalitat dels elements i espais que els integren.
Article 4. Quantia dels premis
1. S'establix un premi de sis mil euros (6.000 €) per a cada una de les seccions.
2. L'import dels premis es distribuirà entre l'autor del projecte fi de carrera, al qual li correspondran tres mil euros (3.000 €), el professor-tutor del projecte, corresponent-li a este mil cinc-cents euros (1.500 €) i l'escola universitària en què estiga matriculat l'autor del projecte, corresponent-li a esta última la quantitat de mil cinc-cents euros (1.500 €).
3. En cas de quedar desert el premi en algun dels quatre apartats, podrà atorgar-se dins d'una altra secció, si el jurat estima que hi ha treballs mereixedors d'este.
Article 5. Criteris de valoració
Els criteris de valoració que es tindran en compte per a l'atorgament dels diferents premis seran els següents:
a) El compliment de la normativa vigent en matèria d'accessibilitat al medi físic.
b) La integració de l'accessibilitat en el projecte que ha de complir els requisits del disseny universal.
c) La creativitat en les solucions implantades.
d) Respecte als projectes/treballs corresponents a la secció Disseny d'Ajudes Tècniques, es valorarà també la seua utilitat per a millorar l'autonomia i el desenvolupament personal, en relació amb les possibles solucions ja existents en el mercat, així com la seua viabilitat tècnica i econòmica.
Article 6. Lloc de presentació
Els treballs hauran de presentar-se directament en el Registre de la Direcció General de Persones amb Discapacitat i Dependència, siti al carrer Colom núm. 80, codi postal 46567, de València, omplir la corresponent sol·licitud a la qual s'adjuntarà un sobre amb la documentació prevista en l'article 7 d'esta orde, a l'exterior de la qual s'indique «Premis Projectes Fi de Carrera 2010».
També podran presentar-se per mitjà de correu certificat o a través de qualsevol de les vies de presentació indirecta regulades en l'article 38.4 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.
Article 7. Documentació
1. Les persones interessades presentaran:
a) Sol·licitud de participació en la present convocatòria, segons model de l'annex I d'esta orde, en la qual manifestaran la seua voluntat de presentar-se al concurs i en la qual constaran les següents dades relatives a:
- Treball: títol i secció a què es presenta.
- Autor/autora: nom i cognoms, domicili, telèfon i DNI o NIF.
- Tutor/tutora: nom i cognoms, domicili i DNI o NIF, departament i escola
b) Còpia del projecte final de carrera que incloga tot el material gràfic que en forme part. El projecte ha d'anar acompanyat d'una memòria que haurà d'especificar les solucions d'accessibilitat del projecte, escrites i gràfiques, de forma separada, en què es detallen els aspectes del treball i les solucions pràctiques que proposa i que, segons el parer de la persona concursant, puguen ser, posteriorment, valorades pel jurat des del punt de vista de l'accessibilitat. L'extensió de l'esmentada memòria no superarà els quatre folis.
c) Certificat en què conste la data en què ha sigut aprovat el projecte en la universitat corresponent.
d) Autorització expressa a la Conselleria de Benestar Social, inclosa en l'apartat C de la sol·licitud, perquè esta comprove les dades d'identitat de l'autor del projecte per mitjà del Sistema de Verificació de Dades d'Identitat, segons establix el Reial Decret 522/2006, de 28 d'abril. No obstant això:
- Si de la comprovació efectuada resultara alguna discordança amb les dades facilitades pel mateix interessat, l'òrgan instructor estarà facultat per a dur a cap les actuacions procedents per a aclarir-la.
- Si l'autor del projecte no presta el seu consentiment, haurà d'aportar fotocòpia compulsada del document nacional d'identitat, passaport o número d'identificació d'estranger, segons pertoque.
e) Autorització expressa a la Conselleria de Benestar Social, inclosa en l'apartat C de la sol·licitud, perquè esta obtinga, de forma directa, l'acreditació, per mitjà de certificats telemàtics, que l'autor del projecte està al corrent en el compliment de les seues obligacions tributàries amb l'Agència Estatal d'Administració Tributària i amb la Hisenda de la Generalitat, i de les seues obligacions amb la Seguretat Social, previstes en l'article 13 de la Llei 38/2003, de 17 de novembre, General de Subvencions i en els articles 18, 19 i 22 del Reial Decret 887/2006, de 21 de juliol, pel qual s'aprova el reglament de la dita llei.
En el cas que l'autor del projecte no preste el seu consentiment, haurà de presentar les certificacions que acrediten el compliment d'eixes tres obligacions, o, si no està obligat a presentar les declaracions o documents a què es referixen les dites obligacions, acreditarà el seu compliment per mitjà de declaració responsable.
f) Declaració responsable, inclosa en l'apartat D de la sol·licitud, de no estar incurs en cap de les prohibicions per a obtindre la condició de beneficiari de subvencions, previstes en l'article 13 de la Llei 38/2003, de 17 de novembre, General de Subvencions, així com d'haver complit les obligacions per reintegrament de subvencions que, si és el cas se li hagueren exigit, d'acord amb l'article 25 del Reial Decret 887/2006, de 21 de juliol, pel qual s'aprova el Reglament de la Llei 38/2003, de 17 de novembre, General de Subvencions, o bé que no té les dites obligacions.
2. Els treballs poden presentar-se en castellà o en valencià.
3. La presentació de les sol·licituds suposa l'acceptació de les bases de la convocatòria.
Article 8. Termini de presentació
El termini de presentació dels treballs començarà l'endemà de la publicació de la convocatòria en el Diari Oficial de la Comunitat Valenciana i finalitzarà el 15 d'octubre de 2010.
Article 9. Composició del jurat
1. La composició del jurat és la següent:
a) President: el director general de Persones amb Discapacitat i Dependència, o persona en qui delegue.
b) Vicepresident: el vicerector designat pel rector de la Universitat Politècnica de València.
c) Vocals:
- El cap del Servici d'Accessibilitat i Eliminació de Barreres Arquitectòniques de la Conselleria de Benestar Social.
- L'arquitecta cap de l'Oficina Tècnica de Projectes i Obres de la Conselleria de Benestar Social.
- Un professor o una professora de la Universitat Politècnica de València per cada una de les quatre seccions establides en l'article 3, designats pel rector de la dita universitat.
- Un professor o una professora de l'Escola Politècnica Superior de la Universitat d'Alacant, designat pel director de l'escola.
- Un professor o una professora de l'Escola Superior de Tecnologia i Ciències Experimentals de la Universitat Jaume I de Castelló, designat pel director de l'escola.
- Un professional expert en matèria d'accessibilitat, designat pel director general de Persones amb Discapacitat i Dependència.
- Un representant del Col·legi Oficial d'Arquitectes de la Comunitat Valenciana.
- Un representant del Consell de Col·legis Oficials d'Aparelladors i Arquitectes Tècnics de la Comunitat Valenciana.
- Un/a tècnic/a de la Direcció General de Persones amb Discapacitat i Dependència, que actuarà com a secretari/a.
2. El jurat podrà declarar deserts els premis.
Article 10. Resolució
1. Es delega en el director general de Persones amb Discapacitat i Dependència la resolució d'esta convocatòria, la qual es dictarà sobre la base del veredicte vinculant del jurat i esgotarà la via administrativa.
2. El termini màxim per a dictar i notificar la resolució serà d'un mes i mig comptat des de la data de finalització del termini de presentació de treballs fixat en la present orde.
3. Transcorregut el termini establit sense haver-se dictat i notificat resolució expressa, caldrà entendre desestimada la sol·licitud, d'acord amb el que preveu l'article 55 de la Llei 9/2001, de 27 de desembre, de Mesures Fiscals, de Gestió Administrativa i Financera, i d'Organització de la Generalitat Valenciana.
Article 11. Publicació
1. La resolució de la convocatòria serà publicada en periòdics de difusió autonòmica, així com en la seu de la Direcció General de Persones amb Discapacitat i Dependència.
2. La Direcció General de Persones amb Discapacitat i Dependència, en virtut d'autorització expressa de l'autor o de l'autora, es reserva el dret de publicar, totalment o parcialment, el contingut dels treballs premiats. L'autorització expressa s'efectuarà per escrit, comprensiva de l'abast de la cessió, segons les obligacions dels concursants premiats a què es fa referència en l'article 13 d'esta orde.
Article 12. Retirada dels treballs
Els treballs que no resulten premiats podran ser retirats en el termini de tres mesos, després de publicada la resolució de la convocatòria. Els treballs que no es retiren en eixe termini quedaran en poder de la Direcció General de Persones amb Discapacitat i Dependència, que podrà destruir-los o publicar-los, difondre'ls o reproduir-los totalment o parcialment.
Article 13. Obligacions de les persones premiades
Els premiats tindran les obligacions següents:
1. Els autors dels projectes premiats hauran d'acreditar davant de la Direcció General de Persones amb Discapacitat i Dependència que es troben al corrent en les seues obligacions tributàries i davant de la Seguretat Social en la forma prevista en l'article 7 d'esta orde i, en tot cas, amb anterioritat que es dicte la proposta de resolució de concessió dels premis per part del jurat.
2. Omplir i entregar en la Direcció General de Persones amb Discapacitat i Dependència la fitxa de manteniment de tercers, segons el model de l'annex II d'esta orde.
3. Assumir les actuacions de control financer que corresponguen a la Intervenció General amb relació al premi concedit.
4. Comunicar fefaentment a la Direcció General de Persones amb Discapacitat i Dependència l'obtenció d'altres subvencions, ajudes, ingressos o recursos que financen les activitats subvencionades. Esta comunicació haurà d'efectuar-se tan prompte com es conega i, en tot cas, amb anterioritat a la justificació de l'aplicació donada als fons percebuts.
5. Cedir a la Direcció General de Persones amb Discapacitat i Dependència el treball en el cas que resulte premiat, autoritzant l'esmentada direcció general, per un període de dotze mesos i en qualsevol àmbit territorial, per a l'exercici dels drets de reproducció, distribució, comunicació pública i transformació dels projectes premiats.
Article 14. Pagament i justificació
El pagament de la totalitat de l'import del premi es farà una vegada dictada pel director general de Persones amb Discapacitat i Dependència la resolució d'adjudicació dels premis, en la mesura que esta resolució suposa la conformitat a la justificació de les quantitats atorgades, i amb l'acreditació prèvia de trobar-se al corrent en les seues obligacions tributàries i amb la Seguretat Social en els casos en què siga necessari d'acord amb el que disposa la present convocatòria.
DISPOSICIONS ADDICIONALS
Única
El finançament dels premis previstos en esta orde es farà amb càrrec a la línia específica del capítol IV del programa pressupostari 313.40, de la Llei de Pressupostos de la Generalitat per a l'exercici de 2010 i queda condicionada l'adjudicació d'estos al fet que, efectivament, dins dels pressupostos de la Generalitat es consigne crèdit adequat i suficient per a assumir el compromís econòmic corresponent.
DISPOSICIONS FINALS
Primera
Contra la present orde, que esgota la via administrativa, podrà interposar-s'hi potestativament recurs de reposició davant del mateix òrgan que l'ha dictat, en el termini d'un mes comptador des de l'endemà de la seua publicació, d'acord amb el que establixen els articles 116 i 117 de la Llei 30/1992 de 26 de novembre, de Règim Jurídic de les Administracions Públiques i del Procediment Administratiu Comú; o bé podrà interposar-se directament recurs contenciós administratiu davant de la Sala Contenciosa Administrativa del Tribunal Superior de Justícia de la Comunitat Valenciana, en el termini de dos mesos comptadors des de l'endemà de la seua publicació, d'acord amb el que disposen els articles 10 i 46 de la Llei 29/1998, de 13 de juliol, Reguladora de la Jurisdicció Contenciosa Administrativa, sense perjuí que puga interposar-se qualsevol altre recurs que s'estime pertinent.
Segona
La convocatòria dels premis està exclosa del règim de notificació d'ajudes públiques a la Comissió Europea, per raó del seu objecte i dels beneficiaris, d'acord amb l'article 87.1 del Tractat CE.
Tercera
La present orde entrarà en vigor l'endemà de la seua publicació en el Diari Oficial de la Comunitat Valenciana.
València, 21 de desembre de 2009
La consellera de Benestar Social,
ANGÉLICA SUCH RONDA